**Tu eşti un geniu**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu n-ai asemănare

În cele pământeşti.

Născând, tu eşti un geniu,

Un geniu, mamă, eşti.

Tu eşti zămislitoarea,

Eşti pomul numai vers,

Iar noi – de aur mere

Vărsate-n Univers.

Noi – mere, iar tu – paznic

Veghind din moşi-strămoşi

Să nu dea peste ele

Mistreţii lăcomoşi.

Învingătoare-n toate

Războaiele ce-au fost,

Tu eşti eroul lumii

Şi-al izbândirii rost.

Erou rămas tot mama,

Tot legănând copii,

Cu teama de războaie,

Cu frica de tării:

Că n-or trimite ploaie

Pe grâul omului

Sau or trimite bruma

Pe floarea pomului.

Erou ce ca un slujnic

Se porăie din zori

În casă şi pe-afară

Cu fruntea în sudori,

Ce dă întâi la păsări

Şi-apoi mănâncă el

Şi dă întâi la floare

Să bea din cofăiel.

Tu eşti un geniu, mamă,

Târziu recunoscut:

Abia atunci când iarbă

Răsai din tristul lut.